AZ EURÓPAI PARLAMENT, A TANÁCS, A BIZOTTSÁG, A BÍRÓSÁG, A SZÁMVEVŐSZÉK, AZ EURÓPAI GAZDASÁGI ÉS SZOCIÁLIS BIZOTTSÁG, A RÉGIÓK BIZOTTSÁGA ÉS AZ EURÓPAI OMBUDSMAN HATÁROZATA
(2005. január 26.)
az Európai Közigazgatási Iskola létrehozásáról
(2005/118/EK)
AZ EURÓPAI PARLAMENT, AZ EURÓPAI UNIÓ TANÁCSA, AZ EURÓPAI KÖZÖSSÉGEK BIZOTTSÁGA, A BÍRÓSÁG, A SZÁMVEVŐSZÉK, A GAZDASÁGI ÉS SZOCIÁLIS BIZOTTSÁG, A RÉGIÓK BIZOTTSÁGA ÉS AZ EURÓPAI OMBUSMAN,
tekintettel a 259/68/EGK, Euratom, ESZAK (1) tanácsi rendelet által rögzített, az Európai Közösségek tisztviselőinek és egyéb alkalmazottainak személyzeti szabályzatára és különösen a Személyzeti Szabályzat 2. cikke (2) bekezdésére,
a Személyzeti Bizottsággal folytatott konzultációt követően,
mivel:
(1)
Az intézményeknek emelniük kell a személyi állomány szakmai fejlesztésére fordított beruházásaikat.
(2)
E területen az intézmények közti együttműködés növelése az intézmények közötti párbeszédek és a közös értékek terjesztése, valamint az összehangolt szakmai gyakorlat felerősítése lehetővé teszi a szervek között az emberi és a szükséges pénzügyi források szintjén történő együttműködést.
(3)
E célból egy közös intézményközi szervezetet kell megbízni az Európai Közösségek tisztségviselőinek és egyéb alkalmazottainak szakmai fejlődése érdekében megvalósítandó egyes tevékenységekkel.
(4)
Gazdasági és hatékonysági megfontolásokból e közös intézményközi szervezet igazgatását legalább a kezdeti időszakban egy már létező szervezethez, az Európai Parlament, a Tanács, a Bizottság, a Bíróság, a Számvevőszék, a Gazdasági és Szociális Bizottság, a Régiók Bizottsága és az Ombudsman által a 2002/620/EK határozattal (2) létrehozott Európai Közösségek Személyzeti Felvételi Hivatalához kell kötni,
A KÖVETKEZŐKÉPPEN HATÁROZTAK:
1. cikk
az Európai Közigazgatási Iskola létrehozása
Létrehozzák az Európai Közigazgatási Iskolát (a továbbiakban „Iskola”).
2. cikk
Feladatok
(1) Az Iskola a jelen határozat aláíró intézményei (a továbbiakban „Intézmények”) számára az általuk rögzített irányvonalak mentén meghatározott szakmai képzési tevékenységeket lát el az emberi erőforrások és az előmeneteli rendszer távlatában.
(2) Az Intézmények által előterjesztett kérelmeknek megfelelően
a)
kidolgozza, megvalósítja és kiértékeli a képzési tevékenységeket;
b)
megkönnyíti a külső képzési műveletekben való részvételt;
c)
ellát minden kapcsolódó feladatot.
(3) Az intézmények főtitkárai, a Bíróság hivatalvezetője, és az Ombudsman képviselője meghatározzák, és adott esetben módosítják azokat a képzési területeket, amelyek az Iskola feladatkörébe tartoznak.
(4) Az Iskola valamely intézmény, szerv, hivatal vagy ügynökség kérelmére, fizetés ellenében segítséget nyújt az oktatási tervezet létrehozásában.
3. cikk
Kérelmek, panaszok, fellebbezés
A 2. cikk (2) bekezdésében foglalt feladatok ellátásával kapcsolatos kérelmeket, és panaszokat az Iskolának kell benyújtani. E területen minden fellebbezést a Bizottság ellen kell benyújtani.
4. cikk
Kapcsolat
(1) Az Iskola igazgatása az Európai Közösségek Személyzeti Felvételi Hivatalához (a továbbiakban „Hivatal”) tartozik.
(2) Az összekapcsolódás a következőkre terjed ki:
-
a Hivatal igazgatótanácsa az Iskola igazgatótanácsának szerepét tölti be,
-
a Hivatal igazgatója egyben az Iskola igazgatójának feladatkörét is betölti,
-
az Iskola személyzete a Hivatal alkalmazásába tartozik,
-
az Iskola bevétele és kiadása beépül a Hivatal költségvetésébe.
(3) Legkésőbb 2008. február 15-én az igazgatótanács a 2002/621/EK rendelet (3) 5. cikke (6) bekezdésében szabályozott súlyozott minősített többségi határozatával megszüntetheti a kapcsolatot, feltéve ha azt az aláíró intézmények, azaz az Európai Parlament, a Tanács, a Bizottság, a Bíróság, a Számvevőszék, a Gazdasági és Szociális Bizottság, a Régiók Bizottsága és az Ombudsman közül legalább öt támogatja.
5. cikk
Végrehajtás
Az Európai Parlament, a Tanács, a Bizottság főtitkárai, a Bíróság Hivatalvezetője, a Számvevőszék, a Gazdasági és Szociális Bizottság, a Régiók Bizottsága főtitkárai és az Ombudsman képviselője közösen megegyeznek, hogy megteszik a szükséges intézkedéseket e határozat végrehajtására.
6. cikk
Hatálybalépés
E határozat az Európai Unió Hivatalos Lapjában való kihirdetésének napján lép hatályba.
Kelt Brüsszelben, 2005. január 26-án.